*Nedenfor finder du forslag til tekst til en forpagtningsaftale. Forpagtningsaftalen skal altid tilpasses konkret og forholdene i jeres klub kan være meget forskellige fra det foreslåede. Ikke-relevante afsnit skal slettes og der skal udfyldes med tekst i skarpe parenteser [X], så de passer til forholdene i klubben. Tjek gerne til sidst, at alt er udfyldt, alle parenteser er slettede og, at al teksten står med et afsnitsnummer (så de ikke er forsvundet) og teksten står pænt på siderne, så der f.eks. ikke hænger en overskrift nederst på en side. Efter sletning af dette afsnit med rød skrift skal det sikres, at overskriften ”Forpagtningsaftale” står øverst på denne side. Nederst i dokumentet findes en vejledning til udfyldelse, som herefter tillige skal slettes inden underskrift.*

FORPAGTNINGSAFTALE

Mellem

|  |  |  |
| --- | --- | --- |
| **[KLUBBEN]**  [ADRESSE 1]  [ADRESSE 2]  Cvr.nr. [INDSÆT]  (herefter kaldet ”klubben”) | og | **[NAVN]**  [ADRESSE 1]  [ADRESSE 2]  Cvr.nr. [INDSÆT]  (herefter kaldet ”forpagter”) |

Hver for dig kaldet ”part” og sammen kaldet ”parterne”, har indgået den nedenfor anførte forpagtningsaftale

1. **BAGGRUND**
   1. Formålet med denne forpagtningsaftale er, at forpagter skal forestå forpagtning af følgende lokaler, som klubben har fuld råderet over, [INDSÆT BESKRIVELSE AF LOKALERNE]. Det forpagtede areal er beliggende [INDSÆT] og er [X] m2.
   2. Klubben indgår nærværende forpagtningsaftale for at sikre en service over for golfklubbens medlemmer og gæster, mens forpagteren ønsker at drive en selvstændig bæredygtig restaurationsvirksomhed.
   3. Parterne indgår nærværende forpagtningsaftale under hensyntagen til parternes formål og interesse i forpagtningen. For at opnå den optimale service og drift er parterne enige om, at der skal være en hyppig kommunikation mellem klubben/medlemmer og forpagter/driftspersonalet. Gennem parternes kommunikation og dialog skal parterne sørge for faciliteternes udvikling, serviceoptimering og tilfredshed blandt klubbens medlemmer.
2. **AFTALENS BEGYNDELSE, OPHØR OG OPSIGELSE**
   1. Aftalen træder i kraft den [X] og ophører den [X] uden yderligere varsel.
   2. Aftalen kan opsiges med [X] måneders varsel til ophør med udgangen af [X].

*\*Pkt. 2.3. skal kun medtages hvis klubben selv lejer lokalerne.*

* 1. Aftalen ophører endvidere, såfremt klubben opsiges i de nuværende lokaler. Klubben skal så vidt muligt give meddelelse herom med 3 måneders varsel.
  2. Såfremt parterne ikke i henhold til pkt. 11 nedenfor kan opnå enighed om restaurationens faste sortiment og priserne herfor, inden for [X] dage efter, at parterne har påbegyndt dialog om dette, er begge parter berettiget til at opsige aftalen med [X] dages varsel til udgangen af en måned.
  3. Hvis forpagteren pga. uarbejdsdygtighed er ude af stand til at varetage driften i en periode på 60 sammenhængende dage inden for en 12 måneders periode, eller såfremt forpagteren afgår ved døden, kan klubben opsige aftalen med 1 måneds varsel til udgangen af en måned.
  4. Hvis forpagteren måtte blive ramt af vedvarende alvorlig sygdom og derfor ikke kan varetage driften, har golfklubben ret med 1 måneds varsel at ophæve forpagtningsforholdet.
  5. Ved forpagtningsaftalens ophør, kan parterne indgå aftale om overdragelse af materielle – og immaterielle aktiver.

1. **KLUBBENS RETTIGHEDER OG FORPLIGTIGELSER**
   1. Rettigheder

Klubben og forpagter udarbejder i fællesskab koncept for daglig varesortiment og prisniveau, se pkt. 11 nedenfor.

Forpagterens priser for varer ud over det daglige varesortiment er klubben uvedkommende.

Forpagteren skal til enhver tid respektere klubbens indgåede sponsorkontrakter. Om nødvendigt skal klubben informere forpagter om sponsorkontraktens indhold. Indgår klubben nye sponsorater, eller fornyer allerede eksisterende sponsoraftaler, som forpagteren bliver berørt af, idet forpagteren indskrænkes i forhold til frit at kunne vælge varesortiment, skal parterne forhandle om vilkårene for indgåelse af sponsorkontrakt.

Klubben har ret til at disponere over restaurationslokalerne med [X] dages forudgående varsel. Dette gælder ikke, hvis disponeringen strider mod allerede indgående aftaler.

Klubben har ret til at foretage ændringer og forbedringer i det bortforpagtede, herunder til opfyldelse af offentlige krav. Ændringer og forbedringer skal varsles med [X] uger. Klubben tilstræber at iværksætte reparationsarbejde i restaurationslokalet uden for sommersæsonen og til mindst mulig gene for forpagters virksomhed. Uopsættelige reparationer kan dog altid iværksættes uden varsel. Ethvert arbejde skal udføres uden afbrydelse og med den størst mulige hensyntagen til forpagteren.

* 1. Forpligtelser

Klubben er forpligtet til at varsle turneringer og arrangementer med [X] dage over for forpagteren. Ændringer i turneringsprogram skal hurtigst muligt meddeles forpagter.

Det påhviler klubben at drage omsorg for, at de af forpagtningen omfattede lokaler til enhver tid opfylder krav, der måtte blive stillet vedrørende lokaler til drift af restauration af bygnings-, miljø- og sundhedsmyndigheder m.fl.

Klubben har ansvaret for, at der til enhver tid er adgang til de bortforpagtede lokaler for forpagter, medlemmer, gæster m.fl. således at forpagter også kan holde åbent uden for sæson.

1. **FORPAGTERENS RETTIGHEDER OG FORPLIGTELSER**
   1. Rettigheder

I respekt for klubbens hovedformål med bortforpagtningen har forpagteren ret til at anvende restaurationslokalerne til eget formål. Gæster der ikke har tilknytning til klubben kan også benytte faciliteterne.

Retten er betinget af, at forpagteren ikke tilsidesætter forpligtelser der påhviler denne eller tilsidesætter klubbens rettigheder.

Forpagter har ikke ret til, hverken helt eller delvist, at fremleje det der omfattes af denne aftale, medmindre det forinden er skriftligt aftalt med klubben.

Forpagter har ret til at levere sine varer til alle arrangementer på hele golfanlægget.

* 1. Forpligtigelser

Hovedformålet med forpagtningsaftalen er, at forpagter skal servicere klubbens medlemmer. Forpagteren er derfor forpligtet til at holde køkkenet åbent på de nærmere aftalte tidspunkter.

Herudover skal restaurationen være åben i forbindelse med turneringer og andre arrangementer.

Driften skal ske på fuld forsvarlig måde under iagttagelse af reglerne i lov om restaurations- og hotelvirksomhed mv., under iagttagelse af politivedtægt og efter de af golfklubben til enhver tid fastsatte retningslinjer.

Forpagteren forpligter sig til at have de fornødne tilladelser fra myndighederne, herunder beværter- og alkoholbevilling.

Forpagter har pligt til hurtigst muligt at orientere klubben, hvis restaurationslokalerne skal bruges til eksterne arrangementer.

1. **KOMMUNIKATION MELLEM PARTERNE**
   1. Alle henvendelser til og fra klubben skal ske gennem [INDSÆT RELEVANTE PERSON].
2. **INVENTAR**
   1. I forpagtningsaftalen indgår alt det til køkkenet og buffeten hørende inventar og service mv., maskiner og øvrige driftsmidler, alt som det er og forefindes ved aftalens begyndelse og som besigtiget af forpagteren. Der udarbejdes en specificeret fortegnelse over det af forpagtningen omfattende inventar, service, maskiner og øvrige driftsmidler mv., som vedhæftes nærværende aftale som bilag 1.
   2. Klubben har ansvaret for, at samtlige til køkken og buffet hørende driftsmidler, herunder tekniske anlæg og alle installationer ved aftalens begyndelse er i god og brugbar stand.
   3. Betaling og ejerforhold ved nyanskaffelser og genanskaffelser aftales særskilt i skriftlig aftale mellem parterne fra gang til gang.
   4. Ved forpagtningsforholdets ophør afleveres det forpagtede med løsøre og installationer i samme stand som ved denne aftales begyndelse, bortset fra slid og ælde samt inventar og service mv., maskiner og øvrige driftsmidler, som forpagter måtte have købt for egen regning efter aftale mellem parterne. Parterne afholder en fælles besigtigelse af inventaret ved de forpagtede lokalers tilbagelevering til klubben.
3. **DRIFT AF RESTAURATIONEN** 
   1. Forpagteren driver virksomheden for egen regning og risiko og afholder alle med driften forbundne udgifter. Herunder hører varekøb, personale udgifter, moms og andre offentlige afgifter, telefonabonnement og samtaleudgifter, rengøring og vedligeholdelse af køkken og buffet med driftsmidler, installationer og service mv. samt opfyldelse af eventuelle krav fra miljø- og levnedsmiddelkontrollen, bortset fra krav om bygningsmæssige ændringer.
   2. Klubben etablerer telefon og internet opkobling. Udgiften til telefon og internet anvendt af forpagteren afholdes af forpagteren. Telefonnummeret tilhører klubben.
   3. Betalingsterminaler tilhører klubben.
   4. Forpagteren afholder selv egne omkostninger, herunder til erhvervelse/fornyelse af fornødne personlige bevillinger og tilladelser.
   5. Klubben afholder udgifterne til renholdelse af restaurationslokalerne.
   6. Klubben betaler brugerbetaling til levnedsmiddelkontrollen.
   7. Klubben afholder udgifter til vand, varme og el samt renovation og øvrige ejendomsudgifter.
   8. Forpagteren skal personligt forestå virksomheden. Under sygdom og ferie m.m. drager forpagteren for egen regning omsorg for at virksomheden fortsætter uden gene for klubbens medlemmer. Klubben forbeholder sig ret til at fremkomme med indsigelser imod afløsere for forpagteren såvel som medhjælp antaget af forpagteren.
   9. Forpagteren er forpligtet til at føre regnskab og revision med hele virksomhedens drift og til at gøre klubben bekendt med regnskaberne [xx] gange om året. Klubben har ret til for egen regning at gøre regnskaberne til genstand for revision.
4. **FORSIKRING**
   1. Forpagteren tegner erhvervsforsikring, forsikringer vedrørende egne ansatte og tyveriforsikring til dækning af eget varelager samt andre forsikringer relevante for forpagterens virksomhed.
   2. Klubben tegner alene ejendomsforsikring, herunder brandforsikring.
5. **DEPOSITUM OG FORPAGTNINGSAFGIFTEN**
   1. Som almindeligt depositum bl.a. til sikkerhed for forpagterens forpligtelser ved fraflytning og rettidig betaling af forpagtningsafgiften betales eller deponeres som uigenkaldelig bankgaranti ved forpagtningsaftalens underskrift kr. [X] + moms.
   2. Forpagtningsafgiften er opdelt i fast (1) og en omsætningsbestemt afgift (2).

(1) Den faste afgift udgør kr. [X] + moms, som betales den 1. maj, 1. juni, 1. september og 1. oktober.

(2) Den omsætningsbestemte afgift beregnes af omsætningen pr. kalenderår. Den beregnes som følger:

* 1. Af den årlige omsætning over kr. [X] betales [X] % afgift + moms. Afgiften betales til den 1. maj, 1. juni, 1. september og 1. oktober ud fra sidste års resultat. Foreligger der ikke et årsresultat, fastsættes årets resultat ud fra et skøn.
  2. Hvert år den [X] afregnes for restbetaling eller tilbagebetaling efter årsopgørelsen for det forrige kalenderår.
  3. Omsætning fra selskaber i restaurationslokalerne indgår som al anden omsætning i virksomhedens årsomsætning, og der betales den nævnte omsætningsbestemte afgift af omsætningen.
  4. Betaling sker til klubbens pengeinstitut [X], beliggende [X], registrerings nr. [X], konto nr. [X].

1. **ÅBNINGSTIDER**
   1. Forpagteren er forpligtet til at holde køkkenet åben på følgende tidspunkter:
   2. Sommersæsonen 1. april – 30. oktober:

Mandag kl. [X]-[X]

Tirsdag - fredag kl. [X]-[X]

Lørdag – søndag – helligdage kl. [X]-[X]

Mandag dog med begrænset madudvalg.

* 1. Vintersæsonen 1. november – 31. marts:

Restaurationen skal være åben efter individuel aftale mellem parterne i forbindelse med turneringer og andre arrangementer. Turneringer og arrangementer skal varsles med [X] dage fra klubben.

* 1. Ud over ovenstående åbningstider holdes restauranten åben efter individuel aftale mellem klubben og forpagteren.
  2. Restauranten er offentlig tilgængelig i ovennævnte åbningstider medmindre andet aftales mellem klubben og forpagteren.

1. **KVALITETSKRAV OG VARESORTIMENT TIL RESTAURATIONEN** 
   1. Parterne skal aftale, hvad der skal være fast sortiment i restaurationen, herunder prisniveauet. Forpagterens priser og sortiment ud over det faste sortiment er klubben uvedkommende, dog er klubben berettiget til at komme med forslag eller henstillinger om udvalg eller prisniveau til forpagteren. Hvis forpagter ikke mener at kunne levere de ønskede mad- og drikkevarer til de af klubben ønskede priser, kan klubben ikke pålægge forpagter at levere dette.
   2. Forpagteren har ret til at komme med forslag med hensyn til lejlighedsvis at variere sortimentet.
   3. Prisliste og menukort skal forefindes i restaurationens lokaler.
   4. Hvis klubben ønsker at opsætte en automat til drikkevarer i klubhuset eller udbygger faciliteter til udskænkning eller servering af drikkevarer mv., stilles disse faciliteter til disposition for forpagteren som led i forpagtningsforholdet efter særskilt aftale.
2. **MISLIGHOLDELSE**
   1. Det betragtes som væsentlig misligholdelse af nærværende forpagtningsaftale, at

* forpagtningsafgiften og andre ydelser ikke erlægges inden 8 dage efter påkrav, der skal være afgivet efter forfaldsdag,
* afgifter til det offentlige ikke betales inden betalingsfristens udløb,
* en af parterne standser sine betalinger, kommer under konkursbehandling eller der åbnes forhandling for ham om akkord eller gældssanering,
* forpagteren i øvrigt bryder bestemmelserne i nærværende aftale eller dens forudsætninger, eksempelvis ved at han mister sin beværterbevilling, alkoholbevilling eller andre tilladelser, der er nødvendige; i væsentlig grad misligholder sin vedligeholdelsesforpligtelse i henhold til aftalen; eller ikke holder det forpagtede i en drift, der i det væsentlige svarer til det aftalte.
  1. De oven for anførte misligholdelses situationer er ikke angivet udtømmende.
  2. I tilfælde af væsentlig misligholdelse er parterne berettiget til med 14 dages skriftligt varsel at ophæve forpagtningsaftalen.
  3. Misligholdelsen skal dog gøres gældende senest 1 måned efter at den ikke-misligholdende part er blevet bekendt med misligholdelsen. Såfremt misligholdelsen ikke er gjort gældende inden for førnævnte frist, bortfalder den ikke-misligholdendes parts ret til at gøre misligholdelsen gældende.
  4. Gentagelse af en misligholdelse inden for 12 måneder efter at en misligholdelse er påpeget af den ikke-misligholdende part, er den ikke-misligholdende part berettiget til at hæve aftalen omgående.
  5. I tilfælde af væsentlig misligholdelse er klubben berettiget til at kræve sig indsat i besiddelse af virksomheden ved en umiddelbar fogedforretning uden sikkerhedsstillelse.
  6. Parterne har krav på fuld erstatning for tab, der måtte påføres som følge af misligholdelse af forpagtningsaftalen, forudsat sædvanligt ansvarsgrundlag foreligger.

1. **ÆNDRINGER TIL AFTALEN**
   1. Ændringer eller tilføjelser til nærværende aftale skal være skriftlige og underskrevet af både klubben og forpagter, som en betingelse for, at disse kan gøres gældende over for den anden part.
2. **OPLØSNING ELLER ÆNDRING AF KLUBBEN**
   1. I tilfælde af klubbens opløsning, konkurs eller lignende kan klubben eller bestyrelsen (hverken den tidligere eller siddende bestyrelse) ikke gøres erstatningsansvarlig for misligholdelse af denne aftale.
3. **TVISTER**
   1. En eventuel retssag skal anlægges efter dansk ret ved de civile domstole ved klubbens hjemsted.
4. **BILAG**
   1. Vedlagt er følgende bilag som udgør en integreret del af denne forpagtningsaftale:

Bilag 1: Inventar

Bilag 2: [X]

..

\* \* \* \*

Nærværende forpagtningsaftale er udarbejdet i to eksemplarer, en til hver part.

|  |  |  |
| --- | --- | --- |
| Dato: |  | Dato: |
| På vegne af klubben  [NAVN]  [TITEL] |  | På vegne af forpagter  [NAVN] |

|  |
| --- |
| ***VEJLEDNING TIL UDKAST TIL FORPAGTNINGSAFTALEN***  *OM VEJLEDNINGEN*  *Denne vejledning er udarbejdet af Dansk Golf Union (DGU) og knytter sig til udkast til forpagtningsaftalen fra juni 2023. Vejledningen har til formål at hjælpe parterne med udformningen af en forpagtningsaftale. Det er ikke hensigten, at vejledningen skal kunne bruges som fortolkningsbidrag til en indgået aftale, hvis den senere giver anledning til en tvist mellem parterne og det er vigtigt at understrege, at nærværende ikke kan erstatte juridisk bistand.*  *Nedenfor følger vejledning til nogle af standardaftalens bestemmelser, hvor det er vurderet relevant med lidt ekstra forklaring og/eller viden om baggrunden for bestemmelsen.*  ***PARTERNE***  *Det er væsentligt at få anført de rigtige parter i aftalen og få anført korrekt navn, eventuelt selskab, adresse og eventuelt CPR/CVR-nr. Andre relevante oplysninger som eksempelvis telefonnumre og e-mail kan også anføres. Der kan med fordel anføres en kontaktperson fx den til enhver tid valgte formand for klubben.*  *HUSK at det skal være tegningsberettigede personer, der underskriver aftalen.*  *I dette punkt skal der tillige ske en præcisering af lokalernes beliggenhed, hvilke lokaler der er omfattet af aftalen, herunder deres størrelse. Punktet kan evt. suppleres med tegning af de omfattede lokaler, som vedlægges aftalen som bilag 2. I så fald skal aftalens bilag tilrettes.*  ***1. BAGGRUND***  *Det er vigtigt at parternes intentioner reflekteres i dette afsnit. Parterne anbefales at drøfte intentionerne og omhyggeligt formulerer eventuelt yderligere formål og intentioner.*  ***2. AFTALENS BEGYNDELSE, OPHØR OG OPSIGELSE***  *Dette punkt kan gives stort set det indhold, som er det rigtige for den aftale, som I skal lave. Aftalen behøves ikke at have et automatisk udløbstidspunkt, og det kan også aftales, at den skal kunne opsige med xx måneders varsel til et hvilket som helst tidspunkt og ikke kun en gang om året.*  *Punkt 2.4 er indsat for at give klubberne mere mulighed for at påvirke forpagterens faste sortiment, og kunne opsige aftalen, såfremt man ikke kan nå til enighed. Om opsigelse skal være mulig allerede efter 30 dages uenighed, eller først efter 60 dage er op til den enkelte golfklub at afgøre.*  ***3. KLUBBENS RETTIGHEDER OG FORPLIGTELSER***  *Det er vigtigt at parterne får præciseret hvilke rettigheder og forpligtelser klubben skal have. Andre relevante rettigheder og forpligtelser kan anføres.*  *Medmindre andet aftales, udarbejdes fast varesortiment og priser for dette i fællesskab. Forpagterens priser for alt andet end det fast sortiment er klubben uvedkommende. Ønsker man at aftale noget andet, skal aftalens punkt 11.1 ændres.*  *Baggrunden for at det påhviler klubben at holde restaurationslokalerne tilgængelig, er forpagterens mulighed for at holde restaurationen åben uden for sæsonen. Klubben skal derfor om nødvendigt sørge for snerydning mv.*    ***4. FORPAGTERENS RETTIGHEDER OG FORPLIGTELSER***  *Det er vigtigt at parterne får præciseret hvilke rettigheder og forpligtelser forpagteren skal have. Andre relevante rettigheder og forpligtelser kan anføres.*  *Det skal gøres forpagteren klart, at formålet med drive restaurant er at yde en service overfor klubbens medlemmer.*  *Parterne skal aftale hvem der skal indhente de fornødne tilladelser fra myndigheder for at drive restauration. I standardaftalen er dette gjort til forpagterens ansvar, men dette kan godt aftales anderledes.*  *Forpagter er forpligtet til hurtigst muligt at meddelelse klubben hvis restaurationslokalerne skal anvendes til eksterne arrangementer.*  *For at undgå indbrud og tyveri, anbefales det at parterne drøfter forholdet om kontante penge i køkken uden for restaurationens åbningstid. Hvis parterne ønsker det, kan der indsættes en bestemmelse herom i punkt 5 under ”forpligtelser”.*    ***6. INVENTAR***  *Hvis klubben stiller inventar mv. til rådighed, er det relevant at udarbejde et bilag indeholdende en specifikation af inventaret. Det anbefales, at bilaget udfærdiges samtidig med forpagtningsaftalen og vedlægges dateret og underskrevet af begge parter.*  *Bliver det nødvendigt med genanskaffelser og nyanskaffelser, aftaler parterne hver gang særskilt hvem der forestår anskaffelsen og ejerretten. Ved ændringer i inventar mv., skal der udarbejdes et tillæg til bilag 1, der ligeledes dateres og signeres af parterne.*  ***7. DRIFT AF RESTAURATIONEN***  *Forpagteren driver selvstændigt restaurationen, og skal derfor også afholde samtlige omkostninger i forbindelse med forretningen, bl.a. selv ansætte nødvendigt personale, udarbejde regnskab, betale skatter og afgifter mv.*  *Typisk er der klubben der ejer dankort-terminal mv. Det er således også bortpagter der skal afholde omkostninger i den forbindelse.*  *Parterne skal aftale hvem som skal afholde udgifter til brugerbetaling til levnedsmiddelkontrollen og vand, varme mv. I standardaftalen er angivet, at disse udgifter afholdes af klubben, men parterne kan frit aftale anderledes.*  *Det anbefales at parterne drøfter hvor ofte eller hvornår klubben skal gøres bekendt med forpagterens regnskaber.*    ***8. FORSIKRING***  *Medmindre andet aftales skal forpagteren selv sørge for tegning af forsikringer mv., herunder også arbejdsskadeforsikringer. Klubben tegner dog ejendoms-, herunder brandforsikring.*  ***9. DEPOSITUM OG FORPAGTNINGSAFGIFT***  *Til sikkerhed skal forpagteren indbetale et depositum. Parterne skal udfylde depositummets størrelse, med tillæg af moms. Depositummets størrelse er undergivet aftalefrihed, dvs. der er ingen begrænsninger. Depositum kan anvendes til ethvert krav klubben har mod forpagteren efter aftalens ophør. Forpagteren kan ikke af klubben kræve, at depositummet anvendes til betaling af den aftalte forpagtningsafgift. Manglende betaling af forpagtningsafgiften anses som misligholdelse af aftalen, se pkt. 13.*    *Parterne skal aftale forpagtningsafgiften. Forpagtningsafgiften kan aftales forskelligt – og aftalen indeholder formulering til to forskellige måder at fastsætte forpagtningsafgiften på. Den ikke relevante tekst skal naturligvis slettes før aftalen underskrives. Der er ikke noget til til hinder for at aftale noget helt andet for så vidt angår forpagtningsbetaling end de anførte eksempler.*  ***10. ÅBNINGSTIDER***  *Det er vigtigt at få en klar aftale omkring åbningstiderne. Bestemmelsen kan ændres og opbygges på utallige måder, og den indsatte tekst er alene ment som inspiration, men punktet bør medtages i aftalen.*  ***11. VARESORTIMENT TIL RESTAURATIONEN***  *Se kommentar oven for i punkt 3.*  ***12. MISLIGHOLDELSE***  *Aftalen kan opsiges med 14 dages varsel, såfremt en part væsentligt misligholder sine forpligtelser i henhold til aftalen. Varslet på 14 dage kan I ændre til det varsel, der mener er det rigtige i jeres aftale. Misligholdelsen skal gøres gældende inden for 1 måneder efter den ikke misligholdende part bliver bekendt med misligholdelsen, da man ellers mister rettens til at gøre misligholdelsen gældende. Denne del af bestemmelsen kan godt tages ud, eller fristen på 1 måned kan ændres til en anden længde.*  *Pkt. 12.1. anfører eksempler på væsentlig misligholdelse, men er ikke udtømmende. Parterne kan derfor tilføje forhold der synes hensigtsmæssige, det bemærkes dog at forholdene skal være væsentlige.*  ***13. AFGØRELSE AF TVISTER***  *Tvister skal først søges løst i mindelighed og ellers skal sag anlægges ved domstolen.*  *Medmindre andet aftales, skal sagen anlægges i den retskreds hvor forpagtningslokalerne er beliggende.*  ***14. BILAG***  *Hvis der er yderligere bilag til aftalen, anbefales det at de anføres her i pkt. 14.*  *Bilagene skal udfærdiges samtidig med udfærdigelse af aftalen.*  ***UNDERSKRIFTER OG EKSEMPLARER***  *Parterne skal sørge for, at de tegningsberettigede personer underskriver aftalen.*  *Ovenstående forpagtningsaftale bør drøftes med DIF og DGU, inden klubben indgår en sådan aftale, da der kan være foreningsretlige forhold, der kan give problemer for klubben eller forpagter, ligesom det anbefales, at den færdige aftale gennemgås af advokat.*  *Ved spørgsmål kan der rettes henvendelse til DGU på mail: info@dgu.org eller telefon 43 26 27 00.* |